**Inštrukcie a rady k starostlivosti o bonsajové krajinky s čínskym brestom z**[**www.bonsajovekrajinky.sk**](http://www.bonsajovekrajinky.sk)

Pre jej udržiavanie a zdravie stromu si prosím prečítajte nasledujúce riadky.

**POLOHA:** Priame slnko, vonku po skončení posledných jarných mrazov až do jesene.

Po prvých mrazoch (prípadne ak teploty pôjdu nižšie ako -10°C) umiestniť do chladnej miestnosti s teplotou okolo 0°C. Listy na jeseň môžu ale aj nemusia opadať – ak ostanú na stromčeku tak vyschnú v priebehu zimy a na jar vypukajú nové.

**ZÁLIEVKA**: Podľa polohy, ročného obdobia a potreby - na priamom slnku počas horúceho leta aj trikrát denne, v polotieni môže stačiť dvakrát denne – kontrolujeme dotykom a ak povrch začína presýchať polejeme. Stromčeky sú zasadené v zeolite, tak ak si nieste istý, radšej polejte – prebytočná voda cez zeolit a drenážne otvory ľahko vytečie a koreňom nič nehrozí.

NEZABUDNÚŤ kontrolovať vlhkosť substrátu aj v zime denne! Ak je zmrznutý nezalievame, ak je povrch mäkký a začína presýchať polejeme. NIKDY nenechávame substrát celkom preschnúť!

**HNOJENIE:** Raz týždenne vodorozpustným anorganickým hnojivom na okrasné rastliny s vyváženým NPK (namiešaným podľa návodu konkrétneho hnojiva) a raz za mesiac rozložíme okolo stromčeka tuhé organo-minerálne hnojivo alebo iné alternatívy (množstvo podľa návodu konkrétneho hnojiva). V zime nehnojíme, len v prípade že substrát je dlhodobo rozmrznutý a stromčeky vykazujú známky rastu, no maximálne raz za mesiac vodorozpustným hnojivom.

**STRIH:** Stromček je svojou veľkosťou prispôsobený krajinke a udržiavame jeho kontúry obstrihaním siluety, prípadne strihnutím nových výhonkov na jeden až dva listy. POZOR však na to, aby sme nechali stromčeku čas na rast – bonsaje kvôli svojmu zdraviu nemôžu vždy vyzerať dokonale ostrihané – striháme až keď nám nové výhonky dorastú približne na dĺžku cca 6-7cm. Stromček bude síce chviľku vyzerať „strapato“, no je to potrebné pre jeho zdravý vývoj. Tak ako strihaním na jeden až dva listky, aj strihaním podľa siluety dosiahneme zhustnutie koruny a vetvenie, no výsledok môže byť trošku iný. Odporúčam si na internete vyhľadať podrobnejšie info o strihaní a tvarovaní podľa toho, čo chcete na stromčeku dosiahnúť. Ja používam napríklad väčšinou metódu „Clip and grow“, ktorá spočíva v tom, že nechávame konár rásť na požadovanú hrúbku pri kmeni a potom striháme na jeden listok ak chcem dosiahnuť len pohyb a konicitu, alebo na 2 listky ak chceme aby sa nám konár ešte aj rozvetvil. Zdravé čínske bresty rýchlo rastú a hustnú a preto je potrebné vystrihnúť aj novo vypučané výhonky na miestach ako sú samotný kmeň a v miestach staršieho rozvetvenia.

**PRESÁDZANIE:** Presádzame podľa potreby. Odporúča sa na jar, keď sa začnú nalievať puky a to každé dva roky. Potrebu presádzania si vieme overiť tak, že odoberieme z povrchu mach s ketom a jemne prstami poprehrabávame zeolit na okraji krajinky. Ak je tam veľa koreňov, presádzame.

**ŠKODCOVIA:** Čínske bresty môžu byť napádané rôznymi druhmi škodcov, najčastejšie roztočcami. Tie môžu byť v rôznych vývojových štádiách a môžu vyžadovať rôzne postreky na to ktoré štádium. Preto ak zbadáte na listoch malé červené bodky (zvyčajne zospodu listov) alebo dokonca malinkých červených „pavúčikov“ a náznaky ich pavučín, neváhajte a striekajte. Osvedčili sa mi postreky Apollo 50SC v kombinácii s Karate atd... Základom je postrek proti prezimujúcim škodcom, ktorý sa volá PREDJARNÝ POSTREK, a tým je potrebné každú jar poriadne stromčeky vystriekať, hneď ako teplota stupne nad 15°C. Ten sa mi tiež veľmi osvedčil v boji proti roztočcom a minulý rok som nepobadal žiadne známky napadnutia ktoréhokoľvek z mojích stromov. S väčšinou iných škodcov si hravo poradí postrek Karate.

**KRAJINKA A JEJ SÚČASTI:**

Niektoré kamene priamo na podkladovej doske (mramore, kamennom pláte) sú spoľahlivo nalepené a mali by vydržať aj veľké mrazy bez odlepenia. No môže sa stať že časom sa nejaký z nejakého dôvodu odlepí (po náraze, atd) a vtedy odporúčam nalepiť ho naspäť na svoje miesto ktoré bolo zdrsnené adhéznym mostíkom. Použijte stavebné flexibilné mrazuvzdorné lepidlo na obklady a dlažby. Iné kamene sú len tak položené na povrchu substrátu ako dekorácia.

Mach je na povrchu substrátu ako dekorácia ale aj na dlhšie udržanie vlahy v zeolite. Je relatívne pevne prilepený vrstvou „keta“, ktoré tiež drží substrát pokope. Voda cez mach a keto ľahko pretečie, no treba si dať pozor aby sme zaliali dôkladne a videli vodu vytekať zospodu krajinky, nie len jemne zaliali mach. Ten si určité množstvo nasiakne, takže s tým pri polievaní treba rátať tiež.

Machu sa darí viac či menej v závislosti od podnebia a umiestnenia krajinky. Preto je môžné, že aj po krátkom čase vyschne. Ak nastanú zase vlhšie podmienky, môže sa spamätať a opäť byť krásne zelený. U mňa sa machu darí aj na krajinkách, ktoré su na priamom slnku pri teplote cez 30°C – pomáha tomu pravdepodobne aj pravidelné polievanie trikrát denne. Ak Vám mach vyschne a nejaví známky života, je potrebné ho vymeniť za nový, ktorý si môžete nájsť na rôznych miestach ako sú chodníky, zatienené strany budov, staré strechy, kamene, v lese. Nie všetky druhy machu sú vhodné a preto vyberajte podobný ako bol pôvodný mach na krajinke – tento je jednoznačne najvhodnejší na dekoráciu bonsajových krajiniek. Výmena machu môže (ale nemusí) byť potrebná aj po zimovaní.

Ďakujem za prečítanie týchto inštrukcií a rád. Prosím Vás o ich dodržiavanie.

Pripomínam že toto je stromček do **Exteriéru** a v interiéri (v byte, kancelárii) Vám dlho neprežije.

Ak by ste mali akékoľvek ďalšie otázky, neváhajte ma kontaktovať na mimokristof@gmail.com.